b'\n_START_ARTICLE_\nKarl Haas\n_START_SECTION_\nEluk\xc3\xa4ik\n_START_PARAGRAPH_\nL\xc3\xb5petas 1909. aastal P\xc3\xa4rnu linnakooli. 8. oktoobril 1913 v\xc3\xb5eti vene s\xc3\xb5jav\xc3\xa4kke aega teenima ning 1. veebruarist 1914 m\xc3\xa4\xc3\xa4rati motoristina teenima lennuv\xc3\xa4kke \xe2\x80\x93 4. Siberi \xc3\xb5hus\xc3\xb5iduroodu XXIII korpuse lennuv\xc3\xa4esalka. 23. m\xc3\xa4rtsil 1914 viidi koos oma salgaga \xc3\xbcle 2. \xc3\xb5hus\xc3\xb5idu roodu koosseisu ning 23. juulil 1914 saadeti rindele. 29. septembril 1915 viidi \xc3\xbcle Gatt\xc5\xa1ina 1. lennukooli, l\xc3\xb5petas selle 20. mail 1916 ning kinnitati s\xc3\xb5jav\xc3\xa4elenduri kutses. 20. juunist 1916 kuni 1. jaanuarini 1918 oli 25. korpuse lennusalga lenduriks, sooritas Esimeses maailmas\xc3\xb5jas 41 lahinglendu (lennanud 67 tundi 48 minutit) ning saanud 2 Georgi risti. _NEWLINE_Asus 27. novembril 1918 teenistusse Inseneripolgule allunud lennuv\xc3\xa4e poolroodu. 24. jaanuaril 1919 l\xc3\xa4hetas lennuroodu \xc3\xbclema kohuset\xc3\xa4itja Arnold Under Karl Haasi koos 11 mehega Narva seal saagiks saadud lennukit vastu v\xc3\xb5tma. 30. jaanuaril 1919 sooritas koos aviomotorist Johannes Kelguga Narvas esimese lennu Eesti lennukil. 15. veebruaril sooritas koos lendurvaatleja Jakob Tilloga esimese Eesti lennuv\xc3\xa4e lahinglennu Vabaduss\xc3\xb5jas \xe2\x80\x93 luurelend koos vastase pommitamise ning lendlehtede pildumisega. P\xc3\xa4rast neid lende v\xc3\xb5eti lennuk koost lahti ning toodi Tallinna Lasnam\xc3\xa4e lennuv\xc3\xa4ljale._NEWLINE_7. juunil lendas Haas lennukil Farman HF-30 koos lendurvaatleja Tilloga uuesti Narva rindele. Kuna rinne oli sel ajal juba liikunud v\xc3\xa4ljapoole Eesti piire \xe2\x80\x93 nende lennusalk allus sel perioodil Loodearmeele ning sooritas lende selle huvides. 5. juulil 1919 saabus tagasi Lasnam\xc3\xa4e lennuv\xc3\xa4ljale._NEWLINE_28. juulil 1919 lendas Karl Haas koos lendurvaatleja Jaan Schultziga lennukil DFW C.V nr 10 \xc3\xbcle Tartu V\xc3\xb5ru l\xc3\xa4histel loodud Vana-Nursi lennuv\xc3\xa4ljale. Sellelt lennuv\xc3\xa4ljalt sooritas Haasile allunud lennur\xc3\xbchm nr. 1, hiljem Diviisi lennusalk nr 1 L\xc3\xb5unarinde huvides luurelende kuni Vabaduss\xc3\xb5ja l\xc3\xb5puni. Vabaduss\xc3\xb5ja l\xc3\xb5ppedes kuulus salka neli lennukit._NEWLINE_Vabaduss\xc3\xb5ja l\xc3\xb5ppedes kolis Haasile allunud lennusalk algul Tartu lennuv\xc3\xa4ljale, hiljem Lasnam\xc3\xa4ele. 1. augustil 1920 moodustati Lennurood asukohaga Tallinnas. Rood koosnes maalennu- ja merelennur\xc3\xbchmast, maalennu r\xc3\xbchma \xc3\xbclemaks m\xc3\xa4\xc3\xa4rati Haas. 1. juunil 1921 sai Haas k\xc3\xa4su asuda moodustama uuesti avatavat \xc3\xb5ppejaoskonda. J\xc3\xa4rgnevaiks aastaiks Haas j\xc3\xa4igi \xc3\xb5ppejaoskonna \xc3\xbclemaks ning samaaegselt lennuv\xc3\xa4e, 1924. aastast lennuv\xc3\xa4e r\xc3\xbcgemendi \xc3\xbclema abiks. Viimase ametikoha t\xc3\xb5ttu tuli tal korduvalt olla ka lennuv\xc3\xa4er\xc3\xbcgemendi \xc3\xbclema kohuset\xc3\xa4itjaks. 1. aprillil 1927 moodustati senise \xc3\xb5ppejaoskonna asemele Lennukool ning selle \xc3\xbclemaks j\xc3\xa4i edasi Haas, kes \xc3\xbchtlasi j\xc3\xa4tkas ka Lennur\xc3\xbcgemendi \xc3\xbclema abi ametis. 1. juulil 1930 moodustati \xc3\x95hukaitse ning seni Lennur\xc3\xbcgemendile allunud lennu\xc3\xbcksused iseseisvusid. Haas nimetati \xc3\x9cksiku Lennuv\xc3\xa4edivisjoni nr 1 \xc3\xbclemaks. _NEWLINE_16. detsembril 1934 l\xc3\xa4hetati Haas Lennubaasi ning m\xc3\xa4\xc3\xa4rati selle \xc3\xbclema ajutiseks kohuset\xc3\xa4itjaks. 11. jaanuaril 1937 viidi \xc3\xbcle Lennubaasi koosseisu ja m\xc3\xa4\xc3\xa4rati \xc3\xbclema kohuset\xc3\xa4itjaks. 11. veebruaril 1938 kinnitati Lennubaasi \xc3\xbclemaks._NEWLINE_Okupatsiooniv\xc3\xb5imud vallandasid K. Haasi 23. augustil 1940 Lennubaasi \xc3\xbclema ametikohalt ja saatsid ta puhkusele. 15. septembrist 1940 vabastati K. Haas tegevteenistusest koosseisude v\xc3\xa4hendamise t\xc3\xb5ttu._NEWLINE_NKVD arreteeris K. Haasi 14. juunil 1941 toimunud k\xc3\xbc\xc3\xbcditamise k\xc3\xa4igus, ta m\xc3\xb5rvati 29. septembril 1942 Sverdlovskis.'